De hvide kugler er i hobetal skyllet op på strandene i Vester Tversted, Løkken, Tornby Strand og Hirtshals. På TV2/Nords facebookside har der hele torsdagen været gisnet om, hvad kuglerne egentlig er og hvor de kommer fra. Enkelte steder er de også set i en blå version. Ved Tornby Strand ligger der en gul plastbeholder, hvor der ligger hvide kugler i. Ingen som TV2/Nord har snakket med kunne give en forklaring på de hvide kugler, men strandfogeden i Strandby mener, at det måske er en bøje fra en boreplatform. Allan Jellesen fra Hirtshals Redningsstation mener, at stormen måske har revet den løs, men hvorfra ved han ikke. -  Jeg ved det ikke. Jeg ved, simpelthen ikke, hvad det skal være. Der ligger så mange ting på stranden lige nu på grund af de storme, vi har haft. Det ligner noget, der har været en bøje på et tidspunkt, men hvor den kommer fra, det tror jeg ikke, at der er nogen, der ved, siger han til TV2/NORD. Hvis du har en forklaring på de hvide kugler, så bland dig i diskussion på facebook.com/tv2nord.

Opsummering:
Bordtennisbolde, plastikæbleskiver eller rumkugler. Flere steder er hvide kugler skyllet op på strandene i Nordjylland, og ingen ved, hvor de kommer fra.

 